På dette tidspunkt i juli 2014 havde Nordjyllands Politi registreret 260 indbrud i private hjem. I år er det tal steget til 360.

De nordjyske boligejere har god grund til at være særligt årvågne lige for tiden, for indbrudstyvene har rigtig travlt denne sommer. - Jeg kan ikke give nogen konkret begrundelse for det. Men det ser ud som om, at vi er plaget af nogle omrejsende kriminelle, som har kastet sig over at begå indbrud i Nordjyllands Politikreds, siger Frank Olsen, vicepolitiinspektør ved Nordjyllands Politi. På dette tidspunkt i juli sidste år havde Nordjyllands politi modtaget 260 anmeldelser om indbrud i private hjem - i år er det tal steget til 360. Af samme grund har Nordjyllands Politi afsat ekstra ressourcer til at bekæmpe det stigende antal indbrud. Præcis hvilke tiltag der er tale om, holder politiet hemmeligt - men fortæller dog, at efterforskningen lige nu går i retning af udenlandske grupperinger. Grupperinger, som tilsyneladende har ferietomme boliger som deres foretrukne mål. - Tendensen viser, at det er ferieramte huse, der har været indbrud i. Så det kan godt være, at man ikke lige har været opmærksom på at lave en aftale med naboen, mens man er på ferie, siger Frank Olsen. Af samme grund opfordrer Nordjyllands Politi også til, at man laver en aftale om opsyn med sin bolig, inden man drager af sted på ferie. For indbrudstyvene er efterhånden blevet meget kreative. - Vi har oplevet, at de laver nogle tegn. De sætter eventuelt en flyer i postkassen eller flytter dørmåtten. Hvis det så ikke er blevet ændret efter et par dage, så tyder det jo på, at der ikke er nogen hjemme, siger Frank Olsen. Så er man husejer og på vej på ferie, gælder det altså stadig, at forholdsregler er en rigtig god ide. - Fyld noget i skraldespanden, parker en bil i indkørslen. Få i det hele taget huset til at se beboet ud, lyder rådet fra Frank Olsen.